ananddey/assamese-wiki-corpus huggingface dataset:
ছেলেনে

ছেলেনে (/sɪˈliːniː/; প্ৰাচীন গ্ৰীক: Σελήνη; ইংৰাজী: Selene, অৰ্থাৎ "চন্দ্ৰ") প্ৰাচীন গ্ৰীক পৌৰাণিক কাহিনী আৰু ধৰ্ম অনুসৰি চন্দ্ৰক প্ৰতিনিধিত্ব কৰা দেৱী আৰু ব্যক্তিত্ব। তেওঁক মেনে (MEH-neh) নামেৰেও জনাজাত৷ পৰম্পৰাগতভাৱে তেওঁ টাইটান দেৱতা হাইপেৰিয়ান আৰু থেইয়াৰ কন্যা আৰু সূৰ্য্য দেৱতা হেলিঅ'ছ আৰু পুৱাৰ দেৱী ইঅ’ছৰ ভগ্নী। তেওঁ নিজৰ চন্দ্ৰৰথত উঠি আকাশৰ ওপৰেৰে পৰিভ্ৰমণ কৰে। জ্যুছ, পান, মৰ্ত্যলোকৰ এণ্ডিমিয়ানকে ধৰি বিভিন্ন জনক তেওঁৰ প্ৰেমিকৰ ৰূপত উপস্থাপন কৰা হয়। উত্তৰ-ধ্ৰুপদী যুগত ছেলেনেক প্ৰায়ে আৰ্টিমিচৰ সৈতে চিনাক্ত কৰা যায়, ঠিক যেনেকৈ তেওঁৰ ভাতৃ হেলিঅ'ছক এপ'ল'ৰ সৈতে চিনাক্ত কৰা হয়। ছেলেনে আৰু আৰ্টিমিচ হেকেটৰ সৈতেও জড়িত আৰু তিনিওকে চন্দ্ৰ আৰু চন্দ্ৰ দেৱী হিচাপে গণ্য কৰা হৈছিল যদিও কেৱল ছেলেনেকহে চন্দ্ৰৰ ব্যক্তিত্ব হিচাপে গণ্য কৰা হৈছিল।

ৰোমান ধৰ্ম আৰু পৌৰাণিক কাহিনীত তেওঁৰ সমতুল্য দেৱী লুনা।

কিংবদন্তি

প্ৰতিদিনে আকাশেদি নিজৰ ৰথ চলাই পৰিভ্ৰমণ কৰা সূৰ্য্য দেৱতা হেলিঅ'ছৰ দৰেই ছেলেনেও আকাশেদি নিজৰ ৰথ চলাই পৰিভ্ৰমণ কৰে বুলি কোৱা হয়। হোমাৰ বা হেচিয়ড কাব্যত কিন্তু ছেলেনেৰ ৰথৰ বিষয়ে কোনো উল্লেখ নাই৷

মৰ্ত্যৰ সুদৰ্শন এণ্ডিমিয়নৰ সৈতে প্ৰেমৰ বাবে ছেলেনে বেছিকৈ পৰিচিত। সপ্তম শতিকাৰ শেষৰ ফালে – খ্ৰীষ্টপূৰ্ব ষষ্ঠ শতিকাৰ আৰম্ভণিৰ কবি ছাফোৱে আপাত দৃষ্টিত ছেলেনে আৰু এণ্ডিমিয়নৰ কথা উল্লেখ কৰিছিল। কিন্তু কাহিনীটোৰ প্ৰথম বিৱৰণ খ্ৰীষ্টপূৰ্ব তৃতীয় শতিকাৰ ৰোডছৰ এপ'লনিয়াছৰ আৰ্গ'ন'টিকাৰ পৰা আহিছে, য'ত ছেলেনেৰ "উন্মাদ আবেগ" আৰু লেটমাছ পৰ্বতৰ এটা গুহাত "সুন্দৰ এণ্ডিমিয়ন"ক লগ কৰিবলৈ যোৱাৰ কথা কোৱা হৈছে৷

তথ্য সংগ্ৰহ

শ্ৰেণী:গ্ৰীক কিংবদন্তি
বিশাখাপট্টনম

বিশাখাপট্টনম (পূৰ্বতে বিজাগাপত্নম নামেৰে জনাজাত) ইয়াৰ উপৰিও (বাইজেগ, বিশাখা বা ৱালটাইৰ নামেৰেও জনাজাত) হৈছে ভাৰতৰ অন্ধ্ৰপ্ৰদেশ ৰাজ্যৰ আটাইতকৈ ডাঙৰ আৰু জনবহুল চহৰ। ই পূবঘাট আৰু বংগোপসাগৰৰ উপকূলৰ মাজত অৱস্থিত। ভাৰতৰ পূব উপকূলত চেন্নাইৰ পিছত ই দ্বিতীয় বৃহত্তম চহৰ, আৰু দক্ষিণ ভাৰতৰ চতুৰ্থ বৃহত্তম চহৰ। ই স্মাৰ্ট চিটি মিছনৰ অধীনত নিৰ্বাচিত অন্ধ্ৰপ্ৰদেশৰ চাৰিখন স্মাৰ্ট চিটিৰ ভিতৰত অন্যতম আৰু ই বিশাখাপট্টনম জিলাৰ মুখ্য কাৰ্যালয়। আনুমানিক ৪৩.৫ বিলিয়ন ডলাৰ উৎপাদনৰ সৈতে ই ২০১৬ চনৰ হিচাপত ভাৰতৰ মুঠ ঘৰুৱা উৎপাদনত নৱম সৰ্বাধিক অৰিহণা যোগোৱা চহৰ।

অৱস্থান

বিশাখাপট্টনম চহৰটো সমুদ্ৰ সমতলৰ পৰা ১০ মিটাৰ আৰু কোনো কোনো ঠাইত ১০ মিটাৰতকৈও অধিক উচ্চতাত অৱস্থিত। চহৰটো পূৰ্বঘাট পৰ্বতমালাৰ পূব দিশে বঙ্গোপোসাগৰৰ পাৰত অবস্থিত।

শিক্ষা

প্ৰাথমিক আৰু মাধ্যমিক বিদ্যালয়ৰ শিক্ষা ৰাজ্যৰ বিদ্যালয় শিক্ষা দপ্তৰৰ অধীনত চৰকাৰী, সহায়ক আৰু বেচৰকাৰী বিদ্যালয়ৰ দ্বাৰা প্ৰদান কৰা হয়। ২০১৬–১৭ শিক্ষাবৰ্ষৰ বিদ্যালয় তথ্যৰ প্ৰতিবেদন অনুসৰি বিশাখাপট্টনম চহৰৰ ১,৪৪,২৬৮জন শিক্ষাৰ্থী ৪৩৪খন বিদ্যালয়ত ভৰ্তি হয়। কেন্দ্ৰীয় মাধ্যমিক শিক্ষা বোৰ্ড, মাধ্যমিক বিদ্যালয়ৰ শংসাপত্ৰ আৰু মাধ্যমিক শিক্ষাৰ ভাৰতীয় শংসাপত্ৰৰ কাৰণে বিভিন্ন বিদ্যালয় দ্বাৰা বিভিন্ন ধৰণৰ পাঠক্ৰম অনুসৰণ কৰা হয়। বিদ্যালয়সমূহৰ শিক্ষাৰ মাধ্যম হ'ল ইংৰাজী আৰু তেলুগু ভাষা। সেণ্ট অ্যালোসিয়াস অ্যাংলো ইণ্ডিয়ান বয়েজ হাই স্কুলখন চহৰটোৰ প্ৰাচীনতম বিদ্যালয়, যি ১৮৪৭ চনত প্ৰতিষ্ঠিত হয়। বিশাখাপট্টনম জিলা কেন্দ্ৰীয় গ্ৰন্থাগাৰটি চৰকাৰৰ দ্বাৰা সমৰ্থিত আৰু দ্বাৰকা চহৰত অৱস্থিত।

তথ্য সংগ্ৰহ

শ্ৰেণী:অন্ধ্ৰপ্ৰদেশ
শ্ৰেণী:ভাৰতৰ নগৰ মহানগৰ
উৰ্বশী (অভিনেত্ৰী)

কবিতা মনোৰঞ্জিনী (; জন্ম: ২৫ জানুৱাৰী ১৯৬৯) এগৰাকী ভাৰতীয় অভিনেত্ৰী, ডাবিং শিল্পী, টেলিভিছন হোষ্ট, চিত্ৰনাট্যকাৰ আৰু চলচ্চিত্ৰ প্ৰযোজক। পেছাগতভাৱে তেওঁ উৰ্বশী নামেৰে পৰিচিত। ভাৰতীয় চলচ্চিত্ৰ উদ্যোগত, প্ৰধানকৈ মালয়ালম, তামিল, কানাড়া আৰু তেলেগু ছবিত কৰা কামৰ বাবে পৰিচিত। চাৰি দশকৰো অধিক সময়ৰ কৰ্মজীৱনত তেওঁ এটা ৰাষ্ট্ৰীয় চলচ্চিত্ৰ বঁটা, ছটা কেৰালা ৰাজ্যিক চলচ্চিত্ৰ বঁটা, দুটা তামিলনাডু ৰাজ্যিক চলচ্চিত্ৰ বঁটা আৰু তিনিটা ফিল্মফেয়াৰ দক্ষিণ বঁটা লাভ কৰিছে। অভিনয়ৰ বিশিষ্ট শৈলীৰ বাবে জনাজাত, উৰ্বশীক ভাৰতীয় চলচ্চিত্ৰৰ অন্যতম শ্ৰেষ্ঠ অভিনেত্ৰী হিচাপে বহুলভাৱে গণ্য কৰা হয়।

উৰ্বশী আশী আৰু নব্বৈৰ দশকৰ, প্ৰধানকৈ মালয়ালম চলচ্চিত্ৰৰ এগৰাকী বিশিষ্ট মুখ্য অভিনেত্ৰী আছিল। তেওঁ উৎসৱমেলম আৰু পিদাক্কোজী কুভুন্না নুত্তণ্ডু ছবি দুখন ৰচনা কৰিছে; ইয়াৰে পিছৰখন তেওঁ নিৰ্মাণো কৰিছিল। অচুভিন্টে আম্মা (২০০৫) নামৰ ছবিখনত অভিনয় কৰি শ্ৰেষ্ঠ সহযোগী অভিনেত্ৰীৰ ৰাষ্ট্ৰীয় চলচ্চিত্ৰ বঁটা আজুৰি আনিবলৈ সক্ষম হয়, যিখন ৬ বছৰৰ বিৰতিত তেওঁৰ কামবেক ছবি আছিল। ১৯৮৯ চনৰ পৰা ১৯৯১ চনলৈকে একেৰাহে তিনিবাৰ জয়লাভকে ধৰি, তেওঁ অভিলেখ সংখ্যক ছবাৰ শ্ৰেষ্ঠ অভিনেত্ৰীৰ কেৰালা ৰাজ্যিক চলচ্চিত্ৰ বঁটা লাভ কৰিছিল। তাৰ উপৰিও মাগলিৰ মটুমৰ বাবে তামিলনাডু ৰাজ্যিক চলচ্চিত্ৰ বিশেষ বঁটা আৰু তামিলনাডু ৰাজ্যিক চলচ্চিত্ৰ সন্মানীয় কলাইভনাৰ বঁটাকে ধৰি দুটাকৈ তামিলনাডু ৰাজ্যিক চলচ্চিত্ৰ বঁটাও লাভ কৰিছে।

তথ্য সংগ্ৰহ

বাহ্যিক সংযোগ

Urvashi at MSI

শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:কানাড়া চলচ্চিত্ৰৰ অভিনেত্ৰী
শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:তেলেগু চলচ্চিত্ৰৰ অভিনেত্ৰী
শ্ৰেণী:মালয়ালম চলচ্চিত্ৰৰ অভিনেত্ৰী
শ্ৰেণী:শ্ৰেষ্ঠ সহযোগী অভিনেত্ৰীৰ ৰাষ্ট্ৰীয় চলচ্চিত্ৰ বঁটা বিজয়ী
সুমা ভট্টাচাৰ্য

সুমা ভট্টাচাৰ্য (ইংৰাজী: Suma Bhattacharya) এগৰাকী প্ৰতিষ্ঠিত ফিনটেক উদ্যমী, মডেল, নৃত্যশিল্পী আৰু প্ৰাক্তন চলচ্চিত্ৰ অভিনেত্ৰী। বৰ্তমান তেওঁ এগৰাকী সফল ব্যৱসায়ী হিচাপে পৰিচিত। ২০১১ চনৰপৰা তেওঁ এগৰাকী ফিনটেক উদ্যমী হিচাপে ভাৰতত 'লিভকুইক টেকন’লজিছ' (LivQuik technologies) নামৰ এটা পৰিশোধ প্ৰযুক্তি কোম্পানীৰ সহ-প্ৰতিষ্ঠা কৰিছিল। বৰ্তমান তেওঁ যুক্তৰাজ্যৰ বিভিন্ন ফিনটেক কোম্পানীক কাৰ্যবাহী পৰ্যায়ত নেতৃত্ব প্ৰদান কৰি আছে।

প্ৰাৰম্ভিক জীৱন আৰু শিক্ষা

সুমা ভট্টাচাৰ্যৰ জন্ম আৰু শৈশৱ যুক্তৰাজ্যৰ লণ্ডনত অতিবাহিত হৈছিল। তেওঁ লণ্ডনত এগৰাকী বিশ্লেষক হিচাপে 'ক্ৰেডিট চুইছ' (Credit Suisse) নামৰ আন্তঃৰাষ্ট্ৰীয় বিত্তীয় প্ৰতিষ্ঠানটোত নিজৰ পেছাদাৰী জীৱনৰ পাতনি মেলিছিল। বৰ্তমান তেওঁ মুম্বাইত বসবাস কৰে আৰু হংকং ভিত্তিক হেজ ফাণ্ড 'ছামেনা কেপিটেল'ত (Samena Capital) জ্যেষ্ঠ বিশ্লেষক হিচাপে কৰ্মৰত।

শিক্ষা আৰু চাকৰিৰ সমান্তৰালভাৱে তেওঁ মডেলিং জগততো খোজ পেলাইছিল। ২০০৮ চনত তেওঁ 'মিছ ইণ্ডিয়া ৱৰ্ল্ড' প্ৰতিযোগিতাৰ চূড়ান্ত প্ৰতিযোগী আছিল আৰু একে বছৰতে 'মিছ ইণ্ডিয়া ইউকে' খিতাপ অৰ্জন কৰিবলৈ সক্ষম হৈছিল। ইয়াৰ পিছৰপৰাই তেওঁ অভিনয় জগতত প্ৰৱেশ কৰে।

শিল্পকলা আৰু নৃত্য

অভিনয় আৰু ব্যৱসায়ৰ উপৰি সুমা এগৰাকী সুদক্ষ কথক নৃত্যশিল্পী। তেওঁ লণ্ডনৰ ৰয়েল এলবাৰ্ট হলকে ধৰি যুক্তৰাজ্যৰ বিভিন্ন মঞ্চলৈ আমন্ত্ৰিত হৈ পেছাদাৰীভাৱে নৃত্য প্ৰদৰ্শন কৰিছে। তেওঁৰ নৃত্যৰ প্ৰতি থকা অনুৰাগে তেওঁক এগৰাকী বহুমুখী প্ৰতিভাসম্পন্ন ব্যক্তি হিচাপে প্ৰতিষ্ঠা কৰাত সহায় কৰিছে।

অভিনয় জীৱন

সুমা ভট্টাচাৰ্যই প্ৰথমবাৰৰ বাবে বলীউডৰ এখন টেলিফিল্ম 'লাইক আই লাভ ইউ'ত অভিনয় কৰিছিল। এই ছবিখন শ্বাহৰুখ খানৰ প্ৰযোজনা সংস্থা ৰেড চিলিজ এণ্টাৰটেইনমেণ্টৰ বেনাৰত নিৰ্মাণ কৰা হৈছিল। ইয়াৰ পিছত তেওঁ ৰামা চেলভাৰ নিৰ্দেশনাত নিৰ্মিত 'কুডিৰিথে কাপ কফি' ছবিৰ জৰিয়তে তেলেগু চলচ্চিত্ৰ জগতত আত্মপ্ৰকাশ কৰে। এই ছবিখনত তেওঁ জনপ্ৰিয় অভিনেতা বৰুণ সন্দেশৰ বিপৰীতে অভিনয় কৰিছিল। পৰৱৰ্তী সময়ত তেওঁ তামিল চলচ্চিত্ৰ জগততো খোজ পেলায়। তেওঁৰ প্ৰথমখন তামিল ছবি আছিল 'মুৰান', য’ত তেওঁ পৰিচালক-অভিনেতা চেৰান আৰু প্ৰসন্নৰ সৈতে অভিনয় কৰিছিল।

অভিনয় তালিকা

বৰ্ষ চলচ্চিত্ৰ চৰিত্ৰ ভাষা টোকা
২০১০ লাইক আই লাভ ইউ হিন্দী টেলিফিল্ম
২০১১ কুডিৰিথে কাপ কফি লাস্য তেলুগু
২০১১ মুৰান লিণ্ডা তামিল

তথ্যসূত্ৰ

বাহ্যিক সংযোগ

শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:তেলুগু চলচ্চিত্ৰৰ অভিনেত্ৰী
শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:যুক্তৰাজ্যৰ ব্যক্তি
শ্ৰেণী:ভাৰতীয় মডেল
শ্ৰেণী:নৃত্যশিল্পী
গধুলা ব্ৰাওন

গধুলা ব্ৰাওন(১৯ শতিকা)ৰ জন্ম হৈছিল শিৱসাগৰ জিলাৰ দৈ কলঙীয়া গাৱঁত। তেওঁৰ পিতৃৰ নাম আছিল কলিবৰ দাস। গধুলা ব্ৰাওনে ১৮৫৩ চনত খ্ৰীষ্টানসকলে নগাঁৱত প্ৰতিষ্ঠা কৰা ‘অৰফেন ইনষ্টিটিউত’ৰ পৰা শিক্ষা সাং কৰে। ১৮৫৮ চনত তেওঁ খ্ৰীষ্টান ধৰ্ম গ্ৰহণ কৰি ব্ৰাফুচ ব্ৰাওন নাম লয়। ধৰ্ম প্ৰচাৰৰ উদ্দেশ্যে তেওঁ কামৰূপত কেবাবছৰো আছিল। কামৰূপৰ পৰা ঘূৰি গৈয়ে শিৱসাগৰত ১৮৬৬ চনত লুচী নামৰ খ্ৰীষ্টিয়ান ছোৱালী এগৰাকীক তেওঁ বিয়া কৰায়। বিয়াৰ পিছত তেওঁ ধৰ্ম প্ৰচাৰৰ উদ্দেশ্যে মাজুলীলৈ যায় কিন্তু তাত সফল হব নোৱাৰি ১৮৭১ চনত নগা পাহাৰলৈ যায়। তাত তেওঁ নগাসকলৰ মাজত ধৰ্ম প্ৰচাৰ কৰাত সফল হৈছিল। নগাসকলৰ মাজত ধৰ্ম প্ৰচাৰৰ কাৰণে তেওঁ অসমীয়া ভাষাক মাধ্যম হিচাপে ব্যৱহাৰ কৰিছিল আৰু ধৰ্মৰ লগতে অসমীয়া ভাষাৰো প্ৰচাৰ কৰিছিল। তেওঁৰ পিতৃ কলিবৰ দাস আছিল কৈৱৰ্ত কুলৰ লোক আৰু কলিবৰ দাসেও ১৯৪৫ চনতে খ্ৰীষ্টান ধৰ্ম গ্ৰহণ কৰিছিল ।

তথ্য সমল

শ্ৰেণী:সংক্ষিপ্ত জীৱনী
হৰিবিলাস আগৰৱালা

হৰিবিলাস আগৰৱালাৰ পিতৃ নৱৰংগৰাম আগৰৱালা (কেডিয়া) ১৮১১ চনত ৰাজস্থানৰ মাৰৱাৰ অঞ্চলৰ পৰা অসমলৈ আহিছিল। হৰিবিলাস আগৰৱালাই কীৰ্তন পুথি সৰ্বপ্ৰথমে ছপা কৰি প্ৰকাশ কৰিছিল৷ হৰিবিলাস আগৰৱালা প্ৰসিদ্ধ গীতিকাৰ, নাট্যকাৰ, লেখক আৰু প্ৰথমগৰাকী অসমীয়া চলচ্চিত্ৰ নিৰ্মাতা ৰূপকোঁৱৰ জ্যোতিপ্ৰসাদ আগৰৱালাৰ ককাদেউতাক আৰু জোনাকী আলোচনীৰ প্ৰথমজন সম্পাদক তথা সাহিত্য সংগঠন অসমীয়া ভাষা উন্নতি সাধিনী সভাৰ প্ৰতিষ্ঠাপক সদস্য চন্দ্ৰকুমাৰ আগৰৱালাৰ পিতৃ৷

শ্ৰেণী:সংক্ষিপ্ত জীৱনী
স্বয়ম্ভুনাথ

]] প্ৰতিমা

স্বয়ম্ভুনাথ (দেৱনাগৰী: स्वयम्भू स्तूप; নেপাল ভাষা: स्वयंभू) কাঠমাণ্ডু চহৰৰ পশ্চিমৰ কাঠমাণ্ডু উপত্যকাৰ এটা পাহাৰৰ ওপৰত থকা এটা প্ৰাচীন ধৰ্মীয় স্থাপত্য। এই স্থানৰ তিব্বতী আৰু সংস্কৃত নামৰ অৰ্থ হৈছে 'নিজে নিজে উৎপত্তি হোৱা'। স্তুপটো থকা পাহাৰটো আদি-বুদ্ধ নামেৰে প্ৰখ্যাত আদিম বুদ্ধৰ বাসস্থান বুলি গণ্য কৰা হয় আৰু অতীজৰে পৰা তীৰ্থস্থান হিচাপে জনাজাত হৈ আহিছে। সমগ্ৰ বিশ্বৰ বৌদ্ধসকলৰ বাবে এই স্তুপটোক বিশ্বৰ অন্যতম প্ৰাচীন আৰু গুৰুত্বপূৰ্ণ স্তুপ হিচাপে পূজন কৰা হয়, ইয়াত অতীতৰ অসংখ্য বুদ্ধ যেনে কোনাগমন বুদ্ধ, কাকুসন্ধ বুদ্ধ, কছপা বুদ্ধ আৰু গৌতম বুদ্ধ আদিৰ আগমনৰ তথ্য পোৱা যায়। ১৯৭৯ চনত স্বয়ম্ভুনাথক নেপালৰ ইউনেস্কোৰ বিশ্ব ঐতিহ্য ক্ষেত্ৰ হিচাপে ঘোষণা কৰা হয়।

স্থানীয় নেৱাৰী লোকসকলৰ মাজত স্বয়ম্ভুনাথৰ দৈনন্দিন ধৰ্মীয় প্ৰথাই মুখ্য স্থান দখল কৰে, আৰু ই বৌদ্ধ ধৰ্মৰ তিনিখন পবিত্ৰ তীৰ্থস্থানৰ ভিতৰত অন্যতম। তিব্বতী আৰু তিব্বতী বৌদ্ধ ধৰ্ম অনুগামীসকলৰ বাবে ই বৌধাস্তুপৰ পিছতে দ্বিতীয় তীৰ্থস্থান বুলি গণ্য কৰা হয়। স্বয়ম্ভুৰ আইকনগ্ৰাফীৰ বহুখিনি নেৱাৰ বৌদ্ধ ধৰ্মৰ বজ্ৰায়ণ পৰম্পৰাৰ পৰাই আহিছে। এই স্তুপটো বৌদ্ধ ধৰ্মাৱলম্বী লোকসকলৰ বাবে তীৰ্থযাত্ৰা আৰু শ্ৰদ্ধাৰ এক গুৰুত্বপূৰ্ণ স্থান আৰু হিন্দুসকলেও ইয়াক শ্ৰদ্ধা কৰে। এই স্তুপটো হিন্দু মন্দিৰ আৰু এই প্ৰাচীন বৌদ্ধ স্থানত অন্তৰ্ভুক্ত দেৱতাৰ সৈতে ধৰ্মীয় সমন্বয়ৰ প্ৰতীক স্বৰূপ আৰু হাজাৰ হাজাৰ বৌদ্ধ তথা হিন্দু তীৰ্থযাত্ৰীয়ে এই স্থান পৰিভ্ৰমণ কৰে। মন্দিৰৰ চৌহদ আৰু পাহাৰীয়া স্থানত অসংখ্য বিচৰণকাৰী বান্দৰৰ পৰিয়ালেও বাস কৰে আৰু সেয়েহে ইয়াক ‘বান্দৰ মন্দিৰ’ বুলিও কোৱা হয়।

ইতিহাস

শ্ৰুতিকথা

স্বয়ম্ভু পুৰাণৰ মতে, সোণালী যুগত কাঠমাণ্ডু উপত্যকাৰ এটা হ্ৰদত কাৰ্কোটক, তক্ষক, কুলিকাৰ দৰে পৌৰাণিক সাপসমূহ (নাগ) বাস কৰিছিল আৰু বুদ্ধ, বুদ্ধিসত্ত্ব, সন্ন্যাসী, যোগী, দেৱ-দেৱীৰ উপৰিও অন্যান্য আকাশী সত্তাসমূহ ইয়াৰ জলত স্নান কৰিবলৈ আহিছিল। বহু যুগৰ আগতে এদিন বিপশী বুদ্ধই এই হ্ৰদলৈ গৈ তাত এটা পদুমৰ বীজ সিঁচিছিল যিটো এসময়ত সহস্ৰদল পদুম ফুল হৈ ফুলি উঠিছিল।

স্বয়ম্ভু পুৰাণ

স্বয়ম্ভু পুৰাণ (ইংৰাজী : Swayambhu Purana) কাঠমাণ্ডু উপত্যকাৰ উৎপত্তি আৰু বিকাশৰ বিষয়ে লিখিত বৌদ্ধ ধৰ্মশাস্ত্ৰ। স্বয়ম্ভু পুৰাণত কাঠমাণ্ডুলৈ অহা সকলো বুদ্ধৰ বিশদ বিৱৰণ দিয়া হৈছে। ইয়াত বৌদ্ধ ধৰ্মৰ প্ৰথম আৰু দ্বিতীয় বুদ্ধৰ বিষয়েও তথ্য পোৱা যায়৷

তথ্য সংগ্ৰহ

শ্ৰেণী:নেপালৰ সংস্কৃতি
শ্ৰেণী:নেপাল
কালপুৰুষ (তাৰকামণ্ডলী)

কালপুৰুষ বা অৰিয়ন হৈছে মহাকাশীয় বিষুৱৰেখাত অৱস্থিত আৰু সমগ্ৰ বিশ্বতে দৃশ্যমান এক নক্ষত্ৰপুঞ্জ বা তাৰকামণ্ডলী। ই নিশাৰ আকাশৰ আটাইতকৈ সুস্পষ্ট আৰু চিনাক্ত কৰিব পৰা তাৰকামণ্ডলীসমূহৰ অন্যতম। ইয়াক গ্ৰীক কিংবদন্তিৰ চিকাৰী অৰিয়নৰ নামেৰে নামকৰণ কৰা হৈছে। ইয়াৰ উজ্জ্বলতম তাৰকাসমূহ হৈছে নীলা-বগা ৰিগেল (বিটা অৰিয়নিছ) আৰু ৰঙা বেটেলজিউজ (আলফা অৰিয়নিছ)।

ইতিহাস

কালপুৰুষ তাৰকামণ্ডলীৰ সৈতে সম্পৰ্কিত আটাইতকৈ প্ৰাচীন চিত্ৰণ বা কাৰুকাৰ্য হৈছে ১৯৭৯ চনত পশ্চিম জাৰ্মানীৰ আচ উপত্যকাৰ এটা গুহাত পোৱা এক প্ৰাগৈতিহাসিক (অৰিগ্নাচিয়ান) বিশাল হাতীদাঁতৰ সমল। প্ৰত্নতাত্ত্বিকসকলে অনুমান কৰিছে যে ই ৩২,০০০ ৰ পৰা ৩৮,০০০ বছৰ পুৰণি। কালপুৰুষৰ স্বকীয় আৰ্হি বিশ্বজুৰি বিভিন্ন সংস্কৃতিসমূহত স্বীকৃত, আৰু ইয়াৰ সৈতে বহুতো পৌৰাণিক কাহিনী জড়িত। আধুনিক যুগৰ পৃথিৱীত কালপুৰুষক এক প্ৰতীক হিচাপে ব্যৱহাৰ কৰা হয়।

ঋকবেদত কালপুৰুষ তাৰকামণ্ডলীক মৃগ (হৰিণ) বুলি উল্লেখ কৰা হৈছে। কোৱা হয় যে সন্মুখৰ আৰু পিছফালৰ দুটাকৈ উজ্জ্বল তৰা হৈছে চিকাৰী কুকুৰ। মাজৰ তুলনামূলকভাৱে কম উজ্জ্বল তৰাটো হৈছে চিকাৰী। চাৰিওটা চিকাৰ কুকুৰৰ মাজত থকা তিনিটা সংৰেখিত উজ্জ্বল তৰা হৈছে হৰিণ (মৃগ) আৰু তিনিটা সৰু সংৰেখিত কিন্তু কম উজ্জ্বল তৰা হৈছে হৰিণৰ পোৱালি।

ভাৰতত নটৰাজক কালপুৰুষ নক্ষত্ৰমণ্ডলত দেখা যায়।

খ্ৰীষ্টপূৰ্ব একবিংশ শতিকাত ভাৰতৰ উদয়গিৰি আৰু খান্দাগিৰি গুহাত খোদিত জৈন চিহ্নৰ কালপুৰুষৰ সৈতে চকুতলগা সাদৃশ্য আছে।

তথ্য সংগ্ৰহ

বাহ্যিক সংযোগ

শ্ৰেণী:মহাকাশবিজ্ঞান
শ্ৰেণী:জ্যোতিৰ্বিজ্ঞান
শ্বাৰকী বতাহ

শ্বাৰকী বা শ্বাৰকি বতাহ মধ্যপ্ৰাচ্যৰ দক্ষিণ আৰু দক্ষিণ-পূবৰ পৰা বলা এক বতাহ। ই ঋতুভিত্তিক, এপ্ৰিলৰ পৰা জুন মাহৰ আৰম্ভণিলৈকে থাকে আৰু ছেপ্টেম্বৰৰ শেষৰ পৰা নৱেম্বৰৰ ভিতৰত পুনৰ আহে। বতাহৰ প্ৰকৃতি শুকান আৰু ধূলিময়, মাজে মাজে প্ৰতি ঘণ্টাত ৮০ কিলোমিটাৰ (ঘণ্টাত ৫০ মাইল) পৰ্যন্ত ধুমুহা বলি থাকে আৰু প্ৰায়ে কেইবাহাজাৰ মিটাৰ উচ্চতালৈ বালি কঢ়িয়াই নিব পৰা ভয়ংকৰ বালি আৰু ধূলিৰ ধুমুহা সৃষ্টি কৰে, ইয়াৰ বাবে কিছু সময়লৈ বিমানবন্দৰো বন্ধ কৰি দিব লগা পাৰে। এই বতাহবোৰ ঋতুৰ আৰম্ভণি আৰু শেষত সম্পূৰ্ণ দিন, আৰু ঋতুৰ মাজভাগত কেইবাদিনো থাকিব পাৰে।

উৎস

শ্ৰেণী:বতাহ
গৰ্ভধান

গৰ্ভধান (আক্ষৰিক অৰ্থত: গৰ্ভত শুক্ৰ স্থাপন) হিন্দু ধৰ্মৰ ১৬টা সংস্কাৰৰ ভিতৰত প্ৰথমটো সংস্কাৰ।

বিৱৰণ

গৰ্ভাধান হৈছে গৰ্ভ আৰু আধান (গ্ৰহণ প্ৰক্ৰিয়া)ৰ সংমিশ্ৰিত শব্দ আৰু ইয়াৰ আক্ষৰিক অৰ্থ হৈছে গৰ্ভধাৰণ। এয়া সন্তান জন্ম দিয়া দম্পতীৰ উদ্দেশ্যৰ ব্যক্তিগত অনুষ্ঠান। ই নিশেক (গৰ্ভধাৰণ আৰু গৰ্ভধাৰণ কৰোৱা)ৰ আগতে পালন কৰা এক অনুষ্ঠান। কিছুমান প্ৰাচীন গ্ৰন্থত এই শব্দটোৱে কেৱল দম্পতীয়ে সন্তান জন্ম দিবলৈ যৌন সম্পৰ্ক স্থাপন কৰাক হে বুজায়, ইয়াৰবাদে আন কোনো অনুষ্ঠানৰ কথা উল্লেখ কৰা হোৱা নাই।

উপলক্ষ

গৃহসূত্ৰ অনুসৰি এই সংস্কাৰ সম্পন্ন কৰাৰ আৰম্ভণিতে পত্নীয়ে নতুন সাজ-পোছাক পিন্ধিব লাগে আৰু স্বামীয়ে প্ৰাকৃতিক সৃষ্টিৰ উপমা আৰু গৰ্ভধাৰণত পত্নীক সহায় কৰাৰ বাবে দেৱতাক আমন্ত্ৰণ কৰাৰ উদ্দেশ্যে বৈদিক শ্লোক আওৰাব লাগে। এই আচাৰ পালনে স্বামী-স্ত্ৰী দুয়োজনে একেলগে সন্তান জন্ম দিবলৈ আৰু পৰিয়াল গঢ়িবলৈ সন্মত হোৱাক বুজায়।

তথ্যসূত্ৰ
দৃষ্টিৰ জড়তা

দৃষ্টিৰ জড়তা (Persistence of vision) হৈছে চকুৰে কিবা এটা দৃশ্য চোৱাৰ পিছত অক্ষিপটত (Retina) সেই দৃশ্য প্ৰায় ১/২৫ ছেকেণ্ডৰ (০.০৪ ছেকেণ্ড) বাবে ৰৈ থকা পৰিঘটনা। ইয়াৰ অৰ্থ এয়েই যে আমি দেখা যিকোনো দৃশ্য বৰ্তমান হৈ থকা আৰু ক্ষন্তেক আগতে হৈ থকা দৃশ্যৰ সংমিশ্ৰণ।

পৰম্পৰাগত বিশ্বাসমতে মানুহৰ গতিৰ জড়তা (মস্তিষ্ক কেন্দ্ৰিক) দৃষ্টিৰ জড়তাৰ (চকু কেন্দ্ৰিক) ফল। ১৯১২ চনত ৱাৰ্থেইমাৰে (Wertheimer) এই বিশ্বাস নাকচ কৰে যদিও বহু দ্ৰুপদী আৰু আধুনিক বোলছবি-তত্ব পাঠ্যত এই মতবাদ অদ্যাপি প্ৰচলিত। গতিৰ জড়তা ব্যাখ্যা কৰিবলৈ চেষ্টা কৰা আন এটা তত্বত দুবিধ ভ্ৰম সম্পৰ্কীয় পৰিঘটনা উল্লেখ কৰা হৈছে: ফাই পৰিঘটনা (phi phenomenon) আৰু বিটা সঞ্চালন (beta movement)।

এই পৰিঘটনাৰ কাৰণ হিচাপে স্মৃতিৰ এটা ৰূপ "আইক'নিক মেম'ৰী" (iconic memory)কো বৰ্ণোৱা হৈছে। মনোৰোগবিদ আৰু শৰীৰতত্ববিদে বোলছবিৰ ক্ষেত্ৰত এই ধাৰণা নাকচ কৰিছে যদিও বহু বোলছবি বিশেষজ্ঞ আৰু তাত্বিকে ইয়াক দলিয়াই পেলোৱা নাই। একাংশ বিজ্ঞানীয়ে আজিকালি এই সমগ্ৰ তত্বক এক ভ্ৰান্ত ধাৰণা বুলি মত পোষণ কৰে।

দৃষ্টি তত্বৰ লগত ফাই পৰিঘটনাক জোৰা দিয়া হ'লেও এই দৃষ্টি বোধ পৰিঘটনা বুজিবলৈ কোৱা হয় যে চকু "কেমেৰা নহয়"। আন ভাষাত ক'বলৈ গ'লে দৃষ্টিৰ ঘটনা কেৱল মাধ্যমত পোহৰ পৰাৰ নিচিনা সৰল নহয়; চকুৰ পৰা যোৱা সংকেতবোৰ মস্তিষ্ক‍ই চালিজাৰি চাই নিৰ্দিষ্ট দৃশ্য তৈয়াৰ কৰে। জ'ছেফ এণ্ডাৰছন আৰু বাৰবাৰা ফিচাৰে যুক্তি দৰ্শায় যে চিনেমাৰ ক্ষেত্ৰত ফাই পৰিঘটনা অধিক সৃষ্টিধৰ্মী মতবাদ আৰু দৃষ্টিৰ জড়তা বাস্তৱবাদী মতবাদ। আধুনিক যুগত পিটাৰ মাৰ্ক ৰজেটে (Peter Mark Roget) ১৮২৪ চনত কৰা কিছুমান ষ্ট্ৰ'ব'স্ক'পিক ( stroboscopic) পৰীক্ষাক এই তত্বৰ আধাৰ বুলি কোৱা হয়।

তথ্যসূত্ৰ

বহিঃ সংযোগ

Persistence of Vision
The Myth of Persistence of Vision Revisited – commentary on whether the concept is really a myth.

I get it, I know I'm inferior , November 9, 2006, Pharyngula – comments
Burns, Paul The History of the Discovery of Cinematography An Illustrated Chronology
Video of a 2D POV display integrated into a bicycle wheel
Build a SpokePOV: LED Bike Wheel Images
MiniPOV: build your own instructions – a project designed for beginners to learn soldering, electronics assembly, and programming microcontrollers
Visual Perception 8 – Visual Perception Lecture 8, The Moving Image.
Newsreel film of persistence of vision – 1936 Newsreel film explaining how persistence of vision was thought to work.
Physics Stack Exchange on Persistence of Vision – Physics discussion of persistence of vision.

শ্ৰেণী:এনিমেছনৰ কৌশল
ল’ৰা আয়াৰ্ছ

ল’ৰা আয়াৰ্ছ (১ জুন ১৯২২ – ১৬ জানুৱাৰী ১৯৯২) এইডছৰ বিৰুদ্ধে কৰা যুঁজত পৰ্তুগালৰ অন্যতম অগ্ৰণী ব্যক্তি আছিল এজন ভাইৰ’লজিষ্ট।

আগতীয়া প্ৰশিক্ষণ

১৯২২ চনৰ ১ জুনত পৰ্তুগালৰ ফাৰো জিলাৰ ল’লেত জন্মগ্ৰহণ কৰিছিল ল’ৰা গুইলহাৰমিনা মাৰ্টিনছ আয়াৰ্ছ। ১৯৪৬ চনত মেডিচিনত স্নাতক ডিগ্ৰী লাভ কৰে। চিকিৎসালয়ত পৰৱৰ্তী ইণ্টাৰশ্বিপৰ সময়তে সংক্ৰামক ৰোগৰ অধ্যয়নৰ প্ৰতি আগ্ৰহী হৈ পৰিছিল।
চিকিৎসালয়ৰ প্ৰশিক্ষণৰ পিছত ১৯৫০ চনৰপৰা ১৯৫৩ চনৰ ভিতৰত লিছবনত ইনষ্টিটিউট চুপিৰিয়েৰ ডি হিজিনে (আই এছ এইচ)ত ইণ্টাৰশ্বিপ কৰে, যিটো ইনষ্টিটিউট নেচনেল ডি ছাউডে ডা° ৰিকাৰ্ডো জৰ্জ (পৰ্তুগীজ নেচনেল ইনষ্টিটিউট অৱ হেল্থ - আই এন এছ এ)ৰ পূৰ্বৰ নাম আছিল। তাত তেওঁ ইনফ্লুৱেঞ্জা ভাইৰাছ আৰু অন্যান্য শ্বাস-প্ৰশ্বাসজনিত ৰোগৰ ওপৰত অধ্যয়ন চলাইছিল, য’ত হুপিং কাহৰ ৰোগ নিৰ্ণয়ৰ বাবে এটা ইউনিট স্থাপন কৰা হৈছিল। তাৰ পিছত তেওঁ ইংলেণ্ডত ভাইৰ'লজীৰ ওপৰত অধ্যয়ন চলাই ১৯৫৫ চনত আই এছ এইচলৈ উভতি আহি ভাইৰ'লজিষ্ট হিচাপে কাম কৰে।

ভাইৰ’লজী

সেই সময়ত পৰ্তুগালত ভাইৰ’লজীৰ জ্ঞান কাৰ্যতঃ নাছিল, আৰু আই এছ এইচত বিকশিত হ’বলগীয়া ভাইৰাছৰ ৰোগ অধ্যয়নৰ ক্ষমতাৰ বাবে এক বৃহৎ জৰুৰীতা আছিল। আয়াৰ্ছে ইনষ্টিটিউটৰ ভাইৰ’লজী পৰীক্ষাগাৰ গঢ়ি তুলিছিল আৰু ১৯৮৫ চনত সংক্ৰামক ৰোগৰ বাবে মহামাৰীবিজ্ঞান চোৱা-চিতা কেন্দ্ৰও গঢ়ি তুলিছিল। দেশখনত ৰোগৰ প্ৰাদুৰ্ভাৱ নিৰ্ণয় কৰিবলৈ পৰ্তুগালৰ প্ৰথমটো ৰাষ্ট্ৰীয় চেৰ’লজিকেল জৰীপৰ সমন্বয় সাধন কৰিছিল। আয়াৰ্ছে ট্ৰেক'মাৰ ওপৰতো গৱেষণা কৰিছিল।

এইডছৰ ওপৰত কাম কৰা

১৯৮৩ চনৰপৰা আয়াৰ্ছ ইনছাৰ উপ-সঞ্চালক আছিল। এইডছৰ বিৰুদ্ধে যুঁজৰ বাবে পৰ্তুগীজ ৰাষ্ট্ৰীয় কাৰ্যসূচীৰ লগতে এইচ আই ভি সংক্ৰমণ নিৰ্ণয়ৰ ক্ষমতা বিকাশ কৰা প্ৰথম পৰ্তুগীজ প্ৰতিষ্ঠানসমূহৰ ভিতৰত অন্যতম আই এন এছ এত এইডছ ৰেফাৰেন্স লেবৰেটৰীও স্থাপন কৰে।

বঁটা

১৯৯০ চনত তেওঁৰ কামৰ স্বীকৃতি স্বৰূপে তেওঁক বিজ্ঞান, সাহিত্য বা শিল্পৰ ক্ষেত্ৰত অসাধাৰণ কৃতিত্বৰ বাবে প্ৰদান কৰা পৰ্তুগীজ ৰাষ্ট্ৰীয় বঁটা চেণ্ট জেমছ অৱ দ্য ছোৱাৰ্ড (পৰ্তুগীজ: অৰ্ডেম মিলিটাৰ ডি চাণ্ট'ইয়াগো দা এস্পাডা)ৰ মিলিটাৰী অৰ্ডাৰৰ বিষয়া হিচাপে নিযুক্তি দিয়া হয়। ১৯৯২ চনৰ ১৬ জানুৱাৰীত লিছবনত তেওঁৰ মৃত্যুৰ পাছত তেওঁক একেটা বঁটাৰ গ্ৰেণ্ড অফিচাৰ হিচাপে নিযুক্তি দিয়া হয়। ট্ৰেক’মাৰ ওপৰত কৰা কামৰ বাবে ৰিকাৰ্ডো জৰ্জ বঁটা লাভ কৰে। ইনছা ভাইৰ’লজী চেণ্টাৰৰ নাম তেওঁৰ নামেৰে ৰখা হৈছে, লগতে আলগাৰ্ভৰ আঞ্চলিক জনস্বাস্থ্য পৰীক্ষাগাৰও। ল'লেৰ কোৱাৰ্টেইৰাৰ এটা স্কুল কমপ্লেক্সো তেওঁৰ নামেৰে বহন কৰে।

তথ্যসূত্ৰ

শ্ৰেণী:নাৰী
শ্ৰেণী:চিকিৎসাবিদ
অশোক পাঠক

অশোক পাঠক এগৰাকী ভাৰতীয় অভিনেতা। পঞ্চায়ত নামৰ টিভি ধাৰাবাহিকখনত বিনোদৰ চৰিত্ৰত অভিনয় কৰাৰ বাবে তেওঁ বেছিকৈ পৰিচিত। বিট্টু বছ নামৰ ছবিখনত অভিনয়েৰে তেওঁ নিজৰ কৰ্মজীৱনৰ আৰম্ভণি কৰিছিল। অভিনয় জীৱনৰ ১১টা বছৰত, তেওঁ বিট্টু বছ, চাংহাই, দ্য ফিল্ড, সাত উচাক্কে, এ ডেথ ইন দ্য গঞ্জ, পাকাউ ক্লাছ অৱ ৮৩, ছেক্ৰেড গেমছ, ৱাইল্ড ৱাইল্ড পঞ্জাব, আৰ্য, কাঠমাণ্ডু কানেকচন ২ আৰু গানছ অৱ বেনাৰসকে ধৰি বহুতো চলচ্চিত্ৰ আৰু ৱেব শ্ব’ত অভিনয় কৰিছে।

২০২২ চনত তেওঁ খাও পিয়ো আইছ কাৰো নামৰ এখন পঞ্জাবী ছবিত অভিনয় কৰিছিল। ৱাইল্ড ৱাইল্ড পঞ্জাব নামৰ ছবিখনত তেওঁ এগৰাকী চিকিৎসকৰ চৰিত্ৰত অভিনয় কৰিছিল। অশোক আৰু তেওঁৰ পৰিয়ালে কৰ্মসূত্ৰে বিহাৰৰ পৰা হাৰিয়ানাৰ হিছাৰলৈ প্ৰব্ৰজন কৰিছিল। ২০২৪ চনত পাঠকে নেটফ্লিক্সৰ ধাৰাবাহিক ত্ৰিভুৱন মিশ্ৰ: চি এ টপাৰত ধৈঞ্চা ঝাৰ চৰিত্ৰত অভিনয় কৰিছিল।

চলচ্চিত্ৰ

বৰ্ষ
চলচ্চিত্ৰ
চৰিত্ৰ
ভাষা
টোকা
তথ্যসূত্ৰ
২০১২
বিট্টু বছ
বিকি
হিন্দী

২০১২
চাংহাই
অটো ড্ৰাইভাৰ
হিন্দী

২০১২
শূদ্ৰ: দ্য ৰাইজিং
জগন
হিন্দী

২০১৫
দ্য ছেকেণ্ড বেষ্ট এক্সʼটিক মেৰিগল্ড হোটেল
স্কৰ্পিয়ন টুক-টুক ড্ৰাইভাৰ
ইংৰাজী

২০১৬
এ ডেথ ইন দ্য গুঞ্জ
মানিয়া
ইংৰাজী

২০১৬
সাত উচাক্কে
গুলাব
হিন্দী

২০১৭
ৱেখ বাৰাতাঁ চল্লিয়াঁ
বিৰজু
পঞ্জাবী

২০১৭
ফুক্ৰে ৰিটাৰ্নছ
স্মেকিয়া
হিন্দী

২০১৮
গোলক বুগনি বেংক তে বটুৱা
চন্দন
পঞ্জাবী

২০১৮
১০২ নট আউট
ৰিক্সা ড‌্ৰাইভাৰ
হিন্দী

২০১৯
ফটোগ্ৰাফ
গোপাল (টেক্সি ড্ৰাইভাৰ)
হিন্দী

২০১৯
কালা শ্বাহ কালা
ধাবাৰ মালিক
পঞ্জাবী

২০১৯
ঝুঠা কহীঁ কা
টমী পাণ্ডে চাইডকিক
হিন্দী

২০১৯
খান্দানী শ্বাফাখানা
বাঙালী বাবা
হিন্দী

২০১৯
তাৰা মীৰা
কিষ্ণা
পঞ্জাবী

২০২০
গানছ অৱ বেনাৰস
চুলেমান
হিন্দী

২০২৩
কাদে দাদে দিয়াঁ কাদে পোতে দিয়াঁ
উল্লেখ কৰা হোৱা নাই
পঞ্জাবী

২০২৪
ৱাইল্ড ৱাইল্ড পঞ্জাব
চিকিৎসক
হিন্দী

২০২৪
চিষ্টাৰ মিডনাইট
গোপাল
হিন্দী

টেলিভিছন

বৰ্ষ
ৱেব ধাৰাবাহিক / টিভি ধাৰাবাহিক
চৰিত্ৰ
প্লেটফৰ্ম
ভাষা
টোকা
তথ্যসূত্ৰ
২০১৭
পুষ্পৱল্লী
টি বয়
এমাজন প্ৰাইম ভিডিঅʼ
হিন্দী

২০১৭-২০১৮
চেক্ৰেড গেমছ
ৰাফি (পাৰ্শ্ব চৰিত্ৰ)
নেটফ্লিক্স
হিন্দী

২০২০
ক্লাছ অৱ '৮৩
নাইক জুনিয়ৰ
নেটফ্লিক্স
হিন্দী

২০২১
চলো কোই বাত নাহি
মালদ্বীপ
চনিলিভ
হিন্দী

২০২১
মোদী: জাৰ্নি অফ এ কমন মেন
ৱেইটাৰ
চনিলিভ
হিন্দী

২০২১
আৰ্য
গোপী
ডিজনী+ হটষ্টাৰ
হিন্দী

২০২২-২০২৫
পঞ্চায়ত
বিনোদ
এমাজন প্ৰাইম ভিডিঅʼ
হিন্দী

২০২২
ৰংবাজ
ব্ৰিজেশ গুপ্তা
জি৫
হিন্দী

২০২২
কাঠমাণ্ডু কানেকচন
ফজলু
চনিলিভ
হিন্দী

২০২৪
ত্ৰিভুৱন মিশ্ৰ চিএ টপাৰ
ধৈঞ্চ
এমএক্স প্লেয়াৰ
হিন্দী

তথ্য উৎস

বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:ভাৰতীয় চলচ্চিত্ৰ অভিনেতা
শ্ৰেণী:ভাৰতীয় টেলিভিছন অভিনেতা
গণপতি বৰ্মা

গণপতি বৰ্মা কামৰূপ ৰাজ্যৰ বৰ্মণ ৰাজবংশৰ পঞ্চমজন ৰজা আছিল। এওঁ কল্যাণ বৰ্মা আৰু গন্ধৰ্বৱতীৰ পুত্ৰ আছিল। এওঁ ৪৪৬ খ্ৰীষ্টাব্দৰ পৰা ৪৭০ খ্ৰীষ্টাব্দলৈ ৰাজত্ব কৰিছিল। তেওঁ য়াজিয়াৱতীক বিয়া কৰাইছিল। তেওঁৰ পিছত মহেন্দ্ৰ বৰ্মা উত্তৰাসুৰী হিচাপে ৰাজ সিংহাসনত বহিছিল।

লগতে চাওক

বৰ্মণ ৰাজবংশ
পুষ্য বৰ্মা
ভাস্কৰ বৰ্মা

লগতে পঢ়ক

শ্ৰেণী:অসমৰ ইতিহাস
শ্ৰেণী:পুৰণি আৰু মধ্যযুগীয় অসম
শ্ৰেণী:বৰ্মণ ৰাজবংশ
শ্ৰেণী:সংক্ষিপ্ত জীৱনী
চেল্‌ভিয়া মিচেলা

চেল্‌ভিয়া মিচেলা , এবিধ একবৰ্ষী তৃণজাতীয় উদ্ভিদ, যাক ইংৰাজীত সাধাৰণতে ট্ৰপিকেল ছেইজ (Tropical sage) বুলি জনা যায়। ই সমগ্ৰ ক্ৰান্তীয় আমেৰিকাত গজে আৰু প্ৰায়ে সাগৰ পৃষ্ঠৰপৰা ২,২০০ মিটাৰ (৭,২০০ ফুট) উচ্চতালৈকে থকা অৰ্ধ-শুষ্ক অঞ্চলৰ জোপোহা জংঘল বা বিঘ্নিত ভূমিত পোৱা যায়। এই উদ্ভিদবিধ চেল্‌ভিয়া অক্সিডেণ্টালিচ্ (Salvia occidentalis)-ৰ সৈতে একে আৰু সম্ভৱতঃ ইয়াৰ ওচৰ সম্পৰ্কীয়। ইয়াৰ বৃতিমণ্ডল (Calyx) দীঘল (৭ মিলিমিটাৰ (০.২৮ ইঞ্চি)) আৰু ফুলবোৰ ৫ মিলিমিটাৰ (০.২০ ইঞ্চি) জোখৰ তথা নীলা ৰঙৰ হয়।

তথ্য উৎস

বাহ্যিক সংযোগ

jsessionid=CC351DC6439A4B22D3038920AC936EF1?id=456714-1&back_page=%2Fipni%2FeditSimplePlantNameSearch.do%3Bjsessionid%3DCC351DC6439A4B22D3038920AC936EF1%3Ffind_wholeName%3DSalvia%2Bmisella%26output_format%3Dnormal IPNI Plant Names Index
USDA Plants Profile

শ্ৰেণী:উদ্ভিদজগত
শ্ৰেণী:দক্ষিণ আমেৰিকাৰ উদ্ভিদ
বকুল দেৱী

বকুল দেৱী (তেলুগু: వకుళా దేవి, ৰোমানীকৃত: Vakuḷā dēvi, সংস্কৃত: वकुलदेवी, ৰোমানীকৃত: Vakuladevī) বিষ্ণুৰ এটা অৱতাৰ হিন্দু দেৱতা ভেংকটেশ্বৰৰ পোষক-মাতৃ। তিৰুমালাৰ কিংবদন্তি অনুসৰি বকুলা দেৱীৰ আখ্যান দ্বাপৰ যুগৰ পৰাই আৰম্ভ হৈছে। কিংবদন্তি অনুসৰি বিষ্ণুৰ অৱতাৰ কৃষ্ণৰ সৈতে লক্ষ্মীৰ অৱতাৰ ৰুক্মিণীৰ বিবাহ দেখাৰ সৌভাগ্য লাভ নকৰিব বাবে পোষক মাতৃ যশোদাই তেওঁক অভিযোগ কৰিছিল। এই কথাত কৃষ্ণই মাতৃক আশ্বাস দিয়ে যে কলিযুগত লক্ষ্মীৰ এটা অৱতাৰৰ সৈতে তেওঁৰ বিবাহ চাবলৈ যশোদাই সুযোগ লাভ কৰিব।

কলিযুগত বিষ্ণুৱে ভেংকটেশ্বৰৰ ৰূপত অৱতাৰ গ্ৰহণ কৰে আৰু কৃষ্ণৰ পোষক মাতৃ যশোদায়ো ভেংকটেশ্বৰৰ পোষক মাতৃ বকুল দেৱী হিচাপে পুনৰ জনম লাভ কৰে। কৃষ্ণই দিয়া প্ৰতিশ্ৰুতি অনুসৰি আকাশ ৰজা আৰু ৰাণী ধৰণীৰ কন্যা লক্ষ্মীৰ অৱতাৰ পদ্মাৱতীৰ সৈতে ভেংকটেশ্বৰৰ বিয়াৰ ব্যৱস্থা কৰা হয়।

বকুল দেৱী মন্দিৰ, তিৰুপতি

অন্ধ্ৰ প্ৰদেশৰ তিৰুপতি চহৰত বকুল দেৱীৰ মন্দিৰ আছে। ৩০০০ খ্ৰীষ্টপূৰ্বত প্ৰতিষ্ঠা হোৱাৰ তিৰুপতি চহৰত ৫০০০ বছৰ আগতে এই মন্দৰটো নিৰ্মাণ কৰা হৈছিল আৰু ৩০০ বছৰ আগতে ১৭ শতিকাত ইয়াক ধ্বংস কৰা হৈছিল আৰু ২০১১ খ্ৰীষ্টাব্দৰ পৰা ২০২২ খ্ৰীষ্টাব্দৰ ভিতৰত মন্দিৰটো পুনৰ নিৰ্মাণ কৰা হৈছিল। তিৰুমালাৰ পৰা ১০ কিলোমিটাৰ আৰু তিৰুচানুৰৰ পৰা ৫ কিলোমিটাৰ দূৰত্বত অৱস্থিত এই মন্দিৰটোৰ বাবে ৫০ একৰ মাটি উচৰ্গা কৰা হৈছে। এই মন্দিৰটো এনেদৰে নিৰ্মাণ কৰা হৈছিল যে বকুল দেৱীৰ মুখখন সাতটা পাহাৰৰ ফালে মুখ কৰি থাকে, য’ত তেওঁৰ পোষক পুত্ৰ ভেংকটেশ্বৰ বাস কৰে।

তিৰুমালাত ভেংকটেশ্বৰৰ আগতে প্ৰথমে বকুলা দেৱীক নৈবদ্য অৰ্পণ কৰা হয়।

তথ্য সংগ্ৰহ

শ্ৰেণী:হিন্দু দেৱী
বিহাৰ প্ৰদেশ

বিহাৰ প্ৰদেশ ব্ৰিটিছ ভাৰতৰ এখন প্ৰদেশ আছিল। ১৯৩৬ চনত বিহাৰ আৰু উৰিষ্যাৰ বিভাজন ঘটি এই প্ৰদেশখনৰ সৃষ্টি হৈছিল।

ইতিহাস

১৭৫৬ চনত বিহাৰ বেংগল প্ৰেচিডেঞ্চিৰ অংশ আছিল। ১৮০৩ চনৰ ১৪ অক্টোবৰত উৰিষ্যা ব্ৰিটিছে দখল কৰে। ১৯১২ চনৰ ২২ মাৰ্চত বিহাৰ আৰু উৰিষ্যা বংগৰ পৰা পৃথক কৰি বিহাৰ আৰু উৰিষ্যা প্ৰদেশ গঠন কৰা হয়। আকৌ ১৯৩৬ চনৰ ১ এপ্ৰিলত বিহাৰ আৰু উৰিষ্যা দুখন প্ৰদেশত পৰিণত হয়।

ভাৰত চৰকাৰ আইনত প্ৰাদেশিক বিধানসভা আৰু দায়িত্বশীল চৰকাৰ নিৰ্বাচনৰ ব্যৱস্থা ৰখা হৈছিল। সেই অনুসাৰে ১৯৩৭ চনত নিৰ্বাচন অনুষ্ঠিত হয়। ভাৰতীয় জাতীয় কংগ্ৰেছে সংখ্যাগৰিষ্ঠ আসন লাভ কৰে যদিও চৰকাৰ গঠন কৰিবলৈ অস্বীকাৰ কৰে। ফলস্বৰূপে মহম্মদ ইউনুছৰ অধীনত সংখ্যালঘু অস্থায়ী চৰকাৰ এখন গঠন কৰা হয়।

কিন্তু ১৯৩৭ চনৰ জুলাই মাহত কংগ্ৰেছে পূৰ্বৰ সিদ্ধান্ত সলনি কৰি কাৰ্যভাৰ গ্ৰহণ কৰাৰ সংকল্প লয়। সেয়েহে গৱৰ্ণৰে শ্ৰী কৃষ্ণ সিনহাক চৰকাৰ গঠনৰ বাবে আমন্ত্ৰণ জনায়।

১৯৩৯ চনত গৱৰ্ণৰ জেনেৰেলে অন্যান্য প্ৰদেশৰ কংগ্ৰেছ মন্ত্ৰালয়কে ধৰি কোনো ভাৰতীয় নেতাৰ লগত আলোচনা নকৰাকৈয়ে জাৰ্মানীৰ বিৰুদ্ধে যুদ্ধ ঘোষণা কৰাৰ প্ৰতিবাদত সিনহাই পদত্যাগ কৰে আৰু বিহাৰ গৱৰ্ণৰৰ শাসনৰ অধীনলৈ আহে। ১৯৪৬ চনত আন এক ৰাউণ্ড নিৰ্বাচন অনুষ্ঠিত হোৱাত কংগ্ৰেছৰ পুনৰ সংখ্যাগৰিষ্ঠতা লাভ কৰে আৰু সিনহা পুনৰ চৰকাৰৰ প্ৰমুখ (Premier) হয়।

অৱশেষত ১৯৪৭ চনৰ ১৫ আগষ্টত বিহাৰ প্ৰদেশ স্বাধীন ভাৰতৰ অংশ হৈ পৰে।

প্ৰিমিয়াৰ

১ এপ্ৰিল ১৯৩৭ – ১৯ জুলাই ১৯৩৭: মহম্মদ ইউনুছ (মুছলিম ইনডিপেণ্ডেণ্ট পাৰ্টী)
২০ জুলাই ১৯৩৭ – ৩১ অক্টোবৰ ১৯৩৯: শ্ৰী কৃষ্ণ সিনহা (ভাৰতীয় জাতীয় কংগ্ৰেছ)
৩১ অক্টোবৰ ১৯৩৯ – ২৩ মাৰ্চ ১৯৪৬ গৱৰ্ণৰৰ শাসন
২৩ মাৰ্চ ১৯৪৭ – ১৫ আগষ্ট ১৯৪৭: শ্ৰী কৃষ্ণ সিনহা (ভাৰতীয় জাতীয় কংগ্ৰেছ)

তথ্যউৎস

শ্ৰেণী:ব্ৰিটিছ ভাৰতৰ প্ৰদেশ
শ্ৰেণী:বিহাৰ